b'\n_START_ARTICLE_\nDiffuusio\n_START_SECTION_\nDiffuusio mikroteknologian valmistusprosessina\n_START_PARAGRAPH_\nTransistorien valmistus puolijohteista perustuu siihen ett\xc3\xa4 esimerkiksi piin s\xc3\xa4hk\xc3\xb6njohtavuutta voidaan muuttaa jopa tekij\xc3\xa4ll\xc3\xa4 miljoona diffusoimalla valittuja seosatomeita piihilaan. N\xc3\xa4in aikaansaadut n-tyypin ja p-tyypin seostetut alueet muodostavat transistorien l\xc3\xa4hde- ja nielualueet, ja erilaisia vastuksia._NEWLINE_Boori ja fosfori ovat yleisimm\xc3\xa4t seostusaineet. Niiden diffuusio piiss\xc3\xa4 edellytt\xc3\xa4\xc3\xa4 noin 1\xc2\xa0000\xc2\xa0\xc2\xb0C l\xc3\xa4mp\xc3\xb6tilaa._NEWLINE_Diffuusiouuni on resistiivisesti l\xc3\xa4mmitetty, kaasulla t\xc3\xa4ytetty kvartsiputki, johon piikiekot ladataan suurissa eriss\xc3\xa4, yleens\xc3\xa4 25\xe2\x80\x93200 kpl kerralla. Boori ja fosforiatomit diffundoituvat muutamassa tunnissa mikrometrin luokkaa olevia et\xc3\xa4isyyksi\xc3\xa4 piikiekon sis\xc3\xa4\xc3\xa4n. Koska kaikkien aineiden, my\xc3\xb6s ep\xc3\xa4puhtauksien diffuusio kiihtyy korotetussa l\xc3\xa4mp\xc3\xb6tilassa, on kiekot pest\xc3\xa4v\xc3\xa4 eritt\xc3\xa4in huolellisesti ennen diffuusiovaihetta, ettei kiekolle p\xc3\xa4\xc3\xa4se esimerkiksi metalliatomeja, jotka vaikuttavat haitallisesti varauksenkuljettajien elinaikaan.\n_START_SECTION_\nDiffuusio metallurgiassa\n_START_PARAGRAPH_\nMetalliseosten faasimuutoksiin liittyy seosatomien liikett\xc3\xa4 faasirajan yli ymp\xc3\xa4r\xc3\xb6iv\xc3\xa4st\xc3\xa4 matriisista syntyv\xc3\xa4\xc3\xa4n faasiin diffuusion avulla._NEWLINE_K\xc3\xa4\xc3\xa4nteisess\xc3\xa4 ilmi\xc3\xb6ss\xc3\xa4 faasi liukenee ymp\xc3\xa4r\xc3\xb6iv\xc3\xa4\xc3\xa4n matriisiin, mik\xc3\xa4li liukeneva faasi ei ole vallitsevassa korkeassa l\xc3\xa4mp\xc3\xb6tilassa tasapainossa. My\xc3\xb6s yksifaasisten metalliseosten heterogeenisen valurakenteen homogenisoituminen l\xc3\xa4mp\xc3\xb6k\xc3\xa4sittelyss\xc3\xa4 perustuu diffuusioon. Suurikokoisten seosatomien diffuusion avulla tapahtuvat faasimuutokset vaativat korkeita l\xc3\xa4mp\xc3\xb6tiloja tai pitki\xc3\xa4 aikoja, kun taas pienet v\xc3\xa4lisija-atomit liikkuvat hilassa nopeasti faasista toiseen my\xc3\xb6s matalammissa l\xc3\xa4mp\xc3\xb6tiloissa. Suurilla j\xc3\xa4\xc3\xa4hdytysnopeuksilla my\xc3\xb6s v\xc3\xa4lisija-atomeja j\xc3\xa4\xc3\xa4 liuokseen kyll\xc3\xa4steiseen faasiin, koska n\xc3\xa4m\xc3\xa4 eiv\xc3\xa4t ehdi diffundoitua erkaumiin. T\xc3\xa4st\xc3\xa4 on k\xc3\xa4yt\xc3\xa4nn\xc3\xb6n esimerkkin\xc3\xa4 ter\xc3\xa4ksen karkaisu hiilen lujittaessa v\xc3\xa4lisija-atomina martensiittifaasia ja karkaisua seuraava nuorrutusl\xc3\xa4mp\xc3\xb6k\xc3\xa4sittely, jossa hiilikyll\xc3\xa4steisess\xc3\xa4 martensiitissa syntyy karbidierkaumia.'